“በብሄሩ ወይም በሃይማኖቱ ውክልና ተሰጥቶት የመጣ ተማሪ የለም።” የሰመራ ዩኒቨርሲቲ ተማሪዎች
ተማሪዎች የሌሎች አካላትን ፍላጎት በመሸከም አላስፈላጊ የህይዎት መስዋትነት መክፈል እንደሌለባቸው አስተያዬታቸውን የሰጡ የሰመራ ዩኒቨርሲቲ ተማሪዎች ተናገሩ፡፡ትምህርት እና የተማረ የሰው ኃይል ለአንድ ሃገር ሁለንተናዊ እድገት ሚናቸው የጎላ ነው። ኢትዮጵያም በዘመናዊ ትምህርት አጀማመር ከምዕተ ዓመት በላይ የዘለለ ታሪክ አላት። በከፍተኛ ትምህርት ተቋማት ጅማሮም ከግማሽ ምዕተ ዓመት ያላነሰ ልምድ ባለቤት ናት። የአንድ ሃገር የተማረ የሰው ኃይል ማደግ ያለፈውን ለመመርመር፣ የአሁኑን ለመረዳት እና መጪውን ለመተንበይ የሚያስችል አቅም ይፈጥራል። የትምህርት ስርዓቱ በጥራት ችግር የተነሳ “ሰው መፍጠር አልቻለም” እየተባለ በሚብጠለጠልበት በዚህ ወቅት በከፍተኛ የትምህርት ተቋማት ሌላ ሳንካ ተጋርጦ ወቅታዊው የሃገሪቱ የፖለቲካ ውጥንቅጥ እያጠለሸው ይገኛል። በዚህም የተነሳ የተረጋጋ እና ሰላማዊ የመማር ማስተማር ሂደትን በአግባቡ እየከወኑ ያሉት የከፍተኛ ትምህርት ተቋሞቻችን በጣት የሚቆጠሩ ከሆኑ ሰነባብቷል። በግጭት ምክንያት የተማሪዎች ህይዎት ማለፍ፣ የተማሪዎች እገታ፣ ‘ከአካባቢየ ወጣልኝ’ እና መሰል ችግሮች የከፍተኛ ትምህርት ተቋሞቻችን ችግሮች ሆነዋል።